Helpies doen dit weer!
Helpmekaar se swemspan het gesorg dat ons binne net een week twee keer as Inter-wenners van ‘n sport aangekondig word!
Baie geluk aan elke swemmer wat deel was van hierdie oorwinning. Dankie vir getroue oefensessies en deursettingsvermoë in die water.
Ons is trots op julle.
Die Helpies loods ‘n projek om beter na ons omgewing om te sien en ‘n kultuur van bewustheid te skep. Die snoepie is reeds in die proses om plastiek-eetgerei met hout te vervang; papier word in die klasse herwin en Ecobricks word ingestel.
Ecobricks is gebruikte 2-liter plastiekbottels wat met nie-herwinbare materiale soos plastiek en lekkergoedpapiertjies gevul word. Dit word volgestop en sodoende hard genoeg om as bakstene vir infrastruktuur gebruik te word. Een van ons leerlinge en haar gesin is reeds besig met só ‘n bouprojek.
Graag moedig ons u aan om tuis ook Ecobricks te maak en dit skool toe te stuur. Stuur gerus ook al u ekstra leë 2l-bottels vir juf. Carien Wessels vir gebruik in die klasse en busse. Kleurlose plastiek kan nog herwin word, maar groen en bruin is reeds herwin en daarom ideaal vir Ecobricks.
Kyk gerus na hierdie kort video oor die maak en gebruik van Ecobricks: https://www.youtube.com/watch?v=upbteGgNZTo
Helpies hou van wêreldwye vriende
By Helpmekaar probeer ons ons kinders blootstel aan ander tale, kulture en situasies, sodat hulle eendag goed-aangepaste wêreldburgers sal wees – ingelig en toegerus vir die eise wat hulle internasionale lewensreis aan hulle mag stel. Daarom neem ons kinders aan uitruilprogramme deel.
Indien u as ouers ‘n student uit die buiteland ontvang, soos gereël met die betrokke taalonderwyser of mnr. König, moet julle nogtans met me. Aritha Kruger in verbinding tree. Sy is die persoon wat verantwoordelik is vir die reëlings m.b.t. hierdie aangeleenthede. Uitruilstudente is altyd welkom by Helpmekaar, maar dit moet aangemeld en goedgekeur word en dus deur die regte kanale gaan. U is ook welkom om haar te laat weet indien u graag in die toekoms as gas-ouers sal wou optree. Dan kan ons die rooi tapyt uitrol!
Animal Anti Cruelty League lê Helpies na aan die hart
Melbirt se span seevier by Sewes-toernooi
Melbirt van der Spuy het die naweek die SARU o.18-sewesspan verteenwoordig by die Capricorn International Sevens-toernooi in Windhoek. Sy span het toe ook hulle staal gewys en die toernooi gewen!
De Bruin nou deel van die Bruintruie
Voormalige Goue Leeus-afrigter en Springbok-hulpafrigter, Swys de Bruin, gaan in 2020 betrokke wees by Helpmekaar se rugby – as ‘n konsultant met ‘n hooffokus op die verbetering van spanne se aanvalstegnieke.
Ons afrigters het reeds ‘n opleidingsessie met Swys gehad en ons sien uit na sy verdere betrokkenheid by die skool se rugby vanjaar.
Dit is vir Helpmekaar ‘n voorreg om ‘n afrigter met Swys se kennis en ondervinding by ons afrigtingskorps te verwelkom.
Die tema van hierdie jaar se modeparade was WATER en die organiseerders én die hemele het dit fantasties uitgebeeld – Vrydagaand was ‘n papsopnat partytjie, maar nietemin ‘n fees!
Albei aande was betowerend, vermaaklik en absoluut stylvol. Dit bly ‘n groot geleentheid op ons jaarlikse kalender.
Dankie aan elke ouer, onderwyser en leerder wat bygedra het tot hierdie glansgebeurtenis.
Klik gerus op die skakel om na professionele foto’s van hierdie wondergeleentheid te kyk: Modeparade 2020
Rugby vs Affies